বৃহস্পতিবার দার্জিলিঙে বিজেপি রাজ্য সভাপতি দিলীপ ঘোষ এবং তাঁর সঙ্গীদের নিগ্রহের ঘটনায় দুই অভিযুক্তকে গ্রেফতার করল পুলিশ। ধৃতদের নাম চন্দন থাপা এবং সন্টাই গুরুং। 
পুলিশ সূত্রে খবর, এই দু’জন বৃহস্পতিবার বিজেপি সভাপতির হেনস্থার ঘটনায় সরাসরি যুক্ত। এই দু’জনের বাড়ি দার্জিলিঙের ঋষিহাট এলাকায়। নিগ্রহের ঘটনায় বাকি অভিযুক্তদেরও খোঁজ চলছে বলে জানিয়েছে পুলিশ।
এ দিকে দিলীপ ঘোষ এবং তাঁর অনুগামীদের বিরুদ্ধে পাল্টা থানায় অভিযোগ দায়ের করেছে বৃহস্পতিবারের বিক্ষোভকারীরা। তাঁদের অভিযোগ, গণতান্ত্রিক পদ্ধতিতে তাঁরা দিলীপ ঘোষকে কালো পতাকা দেখিয়ে বিক্ষোভ দেখাচ্ছিলেন। তখনই দিলীপ ঘোষ এবং তাঁর অনুগামীরা তাঁদের উদ্দেশে আপত্তিকর এবং উস্কানিমূলক মন্তব্য করেন। মহিলাদেরও শ্লীলতাহানি করেন বিজেপি-র কর্মীরা। এর পরেই গণ্ডগোল ছড়ায়।
বৃহস্পতিবার দার্জিলিঙে সভা করতে গেলে প্রকাশ্যেই হেনস্থার মুখে পড়েন বিজেপি রাজ্য সভাপতি। অভিযোগ বিক্ষুব্ধ মোর্চা নেতা বিনয় তামাংয়ের অনুগামীরা দিলীপ ঘোষ এবং বিজেপি নেতাদের হেনস্থা করেন। বেশ কয়েকজন বিজেপি কর্মীকে রাস্তায় ফেলে বেধড়ক মারধর করা হয়। বাধ্য হয়ে দার্জিলিঙ সদর থানায় গিয়ে আশ্রয় নেন দিলীপ ঘোষ এবং বিজেপি নেতারা।